SET ปิดบวก 5 จุด รับแรงซื้อกลุ่มแบงก์-สินค้าโภคภัณฑ์หนุน
SET ปิดบวก 5 จุด รับแรงซื้อกลุ่มแบงก์-สินค้าโภคภัณฑ์หนุน พรุ่งนี้ตลาดฯยังมีลุ้นขึ้นต่อได้ ให้กรอบแกว่ง 1,640-1,650 จุด
28 ธ.ค. 2564

นายมงคล พ่วงเภตรา ผู้ช่วยกรรมการผู้จัดการ ฝ่ายกลยุทธ์การลงทุนหลักทรัพย์ บล.เคทีบีเอสที กล่าวว่า ตลาดหุ้นไทยวันนี้ปรับตัวขึ้นตามตลาดต่างประเทศ โดยตลาดหุ้นในภูมิภาคเอเชียเคลื่อนไหวในแดนบวกตามตลาดสหรัฐฯ ผ่อนคลายความกังวลหลังเชื้อไวรัสโควิดสายพันธุ์โอมิครอนไม่มีอาการรุนแรง แม้ว่ามีบางหน่วยงานในไทยออกมาเตือนจำนวนผู้ติดเชื้อโอมิครอนอาจพุ่งขึ้น แต่คนก็เลือกเชื่อความเห็นจากต่างประเทศมากกว่า ทำให้ตลาดฯดีดกลับขึ้นไปได้หลังจากวานนี้เจอแรงขายทำให้ตลาดฯปรับตัวลงในแบบที่ไม่ควรจะลง
ทั้งนี้ ตลาดบ้านเราได้รับแรงหนุนจากหุ้นในกลุ่มธนาคารและกลุ่มสินค้าโภคภัณฑ์ (Commodity) ขึ้นนำตลาดฯ ซึ่งแสดงให้เห็นว่าให้น้ำหนักเศรษฐกิจดีขึ้น โดยมองข้ามเรื่องการแพร่ระบาดโควิดสายพันธุ์โอมิครอนไปก่อน
อย่างไรก็ดีบ่ายนี้หุ้นในกลุ่มรถยนต์ไฟฟ้า (EV) อ่อนแรงลง หลังจากที่ประชุมคณะรัฐมนตรี (ครม.) วันนี้ยังไม่ได้พิจารณามาตรการสนับสนุนการใช้รถยนต์ไฟฟ้า (EV)
สำหรับแนวโน้มการลงทุนในวันพรุ่งนี้ (29 ธ.ค.2564) นายมงคล กล่าวว่า ตลาดฯยังมีโอกาสปรับตัวขึ้นไปได้ โดยให้ติดตามทิศทางตลาดต่างประเทศ พร้อมให้กรอบการแกว่งไว้ที่ 1,640-1,650 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
EA มูลค่าการซื้อขาย 6,820.75 ล้านบาท ปิดที่ 93.00 บาท ลดลง 1.00 บาท
GPSC มูลค่าการซื้อขาย 3,580.59 ล้านบาท ปิดที่ 87.00 บาท เพิ่มขึ้น 1.00 บาท
KBANK มูลค่าการซื้อขาย 2,470.43 ล้านบาท ปิดที่ 141.00 บาท เพิ่มขึ้น 3.00 บาท
MAKRO มูลค่าการซื้อขาย 1,686.00 ล้านบาท ปิดที่ 40.00 บาท ลดลง 1.75 บาท
KTB มูลค่าการซื้อขาย 1,675.52 ล้านบาท ปิดที่ 13.30 บาท เพิ่มขึ้น 0.40 บาท